Is Jantjies en Willemse beter as Cronjé?Lionel Cronjé (Foto Facebook) Wat het van Lionel Cronjé geword? Is Elton Jantjies werklik ŉ beter keuse as die voormalige losskakel van die Southern Kings, wat ook voorheen vir die Cheetahs, Stormers, Blou Bulle, Goue Leeus, Brumbies en Sharks gespeel het? Is Damian Willemse werklik die geskikte plaasvervanger as Handré Pollard of Jantjies sou seerkry? Die Springbokafrigter, Rassie Erasmus, wil Jantjies nie vir die wolwe gooi nie. Hy glo dat hy met die regte ondersteuning, aansporing en afrigting steeds die wedstrydwenner kan wees waarop daar al soveel jare gehoop word. Willemse, 20, gaan ook op heelagter ingespan word, want dit begin al hoe meer lyk of Willie le Roux vanweë sy verpligtinge by die Sale Sharks nie vir al die toetse beskikbaar gaan wees nie. Maar, wat is die rede waarom Cronjé, wat net 29 jaar oud is en sedert 2017 vir Toyota Verblitz in Japan speel, nie nader getrek word nie? Hy word deur Jake White by Verblitz afgerig en sekerlik is hý al daaroor gepols? Is hy beseer of bepaal sy kontrak dat hy nie toetsrugby mag speel nie? Cronjé het vanjaar in 16 wedstryde in Japan reeds 148 punte aangeteken en Verblitz het tweede op die nasionale puntelys geëindig. Voordat Cronjé hom ŉ seisoen of twee gelede by die Kings aangesluit het, het hy ondanks sy talent nooit wasdom bereik nie. Eers toe hy by die Kings as kaptein aangewys is, het sy volle potensiaal tot sy reg gekom. Hy het agter verloorpakke gespeel, maar was die groot verrassingspakkie van die reeks. Hy het verlede seisoen wel kans gekry om vir die Suid-Afrikaanse A-span teen die Franse Barbarians te speel, maar hy is toe op net een vertoning beoordeel. Jare lank was hy in die Springboktou agter Pollard, Jantjies, Morné Steyn en Pat Lambie ‒ en nou lyk dit of sy Springbokdrome daarmee heen is.